《喜元举归》
宋代·葛胜仲

溪东作舍已盖茆，溪西筑庵新立栋。水云参错出十里，妙寄方嗟无与共。

忽闻故交还五岭，聊喜居邻依二仲。台评早岁冠神羊，儒馆文华推白凤。

诏除每下辄避宠，才术小试已惊众。炎荒虽云去国远，皇华要是为时用。

故为怀归逐我辈，露章求免疲护送。自言峤南官不恶，峻峰危嶝频飞鞚。

挽葛屡上罗浮颠，披云亦到朱明洞。看山却忆家林好，夜夜幽栖来旅梦。

而今归隐寄天放，却忆修途真定痛。猿鹤相向为家禽，松菊未荒怜手种。

碧鲜脱箨高绕屋，白堕敷醪香出瓮。从今莫厌数招寻，持鳌共费宫祠俸。

作者简介：葛胜仲 (1072～1144) 宋代词人，字鲁卿，丹阳（今属江苏）人。绍圣四年(1097)进士。元符三年(1100)，中宏词科。累迁国子司业，官至文华阁待制。卒谥文康。宣和间曾抵制征索花鸟玩物的弊政，气节甚伟，著名于时。与叶梦得友密，词风亦相近。有《丹阳词》。